Sharks sorg vir Lions-nagmerrie in JohannesburgFoto: GB Jordaan Elke span het ’n dag waar dinge nie vlot loop nie. Maar goeiste, die Lions sou nooit in hul wildste nagmerries gedink het dat hulle 42 – 5 teen die Sharks op hul tuisveld sou verloor nie. Op ’n koue en nat Emirates Airline Park was die besoekers meedoënloos op die aanval en veral Curwin Bosch was ’n doring in die Lions se vlees. Bosch het in 2014 ’n skitterende Cravenweek vir die Oostelike Provinsie in Middelburg gehad en vanaand het hy met dieselfde vryheid gespeel as wat hy destyds as skoolspeler ten toon gestel het. Hy het uitstekend vanaf die merkie versnel en het talle verdedigers met sy skim-lopies gefnuik. Hy het sy Lions-eweknie, Andries Coetzee, heeltemal oorskadu. Maar as Bosch die vonk verskaf het wat die Sharks momentum gegee het, was Makazole Mapimpi en Lukhanyo Am die olie op die vuur. Beide spelers het met hul vaart en vernuf beïndruk en het – of dan altans vanaand – gewys dat hulle die Groen en Goud werd is. Rustyd het die Sharks ’n voorsprong van 25 – 0 geniet. Nie te sleg nie, veral as jy in ag neem dat hulle eers in die 19de minuut van die wedstryd hul eerste punte aangeteken het. As daar egter een span in SA is wat só ’n reuseagterstand kan uitwis, dan is dit die Lions. Hulle het dit immers reeds vroeër in die reeks teen die Rebels bewys. Helaas was vanaand hoegenaamd nie hul aand nie en Sylvan Mahuza het eers in die 78ste minuut vir hul eerste punte gesorg. Die Lions het een drie in die wedstryd gedruk; die Sharks het ses. Die wedstryd kan in een sin opgesom word: Die Sharks was vanaand strate beter as die Lions. Sharks: Drieë: Jacques Vermeulen, Makazole Mapimpi (2), Lukhanyo Am, Thomas du Toit, Aphelele Fassi. Doelskoppe: Robert du Preez (2), Curwin Bosch. Strafskoppe: Du Preez, Bosch. Lions: Drie: Sylvian Mahuza.